A prosztatarák kezelésében alkalmazott besugárzási technikák vizelési képességre gyakorolt korai hatása
Authors: Nahaji István , Fröhlich Georgina , Mavrogenis Stelios , Szabó János Ferenc , Polgár Csaba , Ágoston Péter 
Published: August 2021

Összefoglaló.
Bevezetés: A prosztatarák kezelésében jelentős szerepet kapnak
a különböző sugárterápiás eljárások. Ennek ellenére a vizelési képességre
gyakorolt, rövid és hosszú távú mellékhatásaikat objektív vizsgálómódszerrel
igen kevés tanulmányban vizsgálták. Célkitűzés: Arra a kérdésre
kerestük a választ, hogy hogyan változik a korai vizelési képesség a különböző
sugárterápiás eljárások során. Módszerek: A vizsgálatunkban
meghatározott protokoll szerint a kezelés előtt minden bevont beteggel IPSS-t
(nemzetközi prosztatatünet-értékelő lap) töltettünk ki, illetve uroflow
(vizeletáramlási) vizsgálatot végeztünk, suprapubicus ultrahanggal meghatározott
mictiós residuum méréssel kiegészítve. A sugárkezelés befejezésétől számított
4–6 héten belül ismételten elvégeztük ezeket a vizsgálatokat, melyekbe összesen
26 beteget vontunk be. A kezelési modalitások szerint 6, kis dózisteljesítményű
(low-dose rate; LDR) brachytherapiában, 5, nagy dózisteljesítményű (high-dose
rate; HDR) brachytherapiában, 12, Cyberknife (CK) készüléken extrém
hipofrakcionált sugárkezelésben és 3, lineáris gyorsítón (LINAC) mérsékelten
hipofrakcionált sugárkezelésben részesített prosztatarákos beteget választottunk
be. A kezelések hasonlósága miatt az LDR- és a HDR-csoportot együttesen
brachytherapiás csoportként (BTCS), a CK- és a LINAC-csoportot teleterápiás
csoportként (TTCS) vizsgáltuk. Eredmények: A BTCS betegeinél az
IPSS- és az uroflow paraméterek korai romlása (IPSS irritatív panaszok: p =
0,003, IPSS obstruktív panaszok: p = 0,011, maximális áramlás: p = 0,003,
átlagos áramlás: p = 0,006) szignifikánsnak bizonyult, a TTCS-ban mindösszesen
az IPSS irritatív tünetekben volt kimutatható eltérés (p = 0,011).
Következtetés: A sugárterápiás modalitás kiválasztása előtt
javasolható az uroflow és az IPSS-vizsgálat elvégzése. Eredményeink alapján
azoknál a betegeknél, akiknél a kezelés előtt középsúlyos vagy súlyos dysuriás
vizelési panaszok állnak fenn, a brachytherapia helyett teleterápiás módszerek
alkalmazását javasoljuk, amelyek kevésbé rontják a betegek korai vizeletürítési
képességét. Orv Hetil. 2021; 162(33): 1328–1334.
Summary.
Introduction: Various radiotherapy procedures are applied in
the treatment of prostate cancer. Nevertheless, their early and late side
effects measured by uroflow and residual volume measurements have not been
studied extensively. Objective: We investigated by objective
methods the early changes of urination ability after different radiotherapy
procedures. Methods: According to the protocol defined in our
study, all patients had their IPSS (international prostate symptom score)
determined, as well as their uroflow examinations and measurements of their
residual urine via suprapubic ultrasound, carried out before
treatment. These tests were then repeated at 4–6 weeks after the end of their
radiotherapy. A total of 26 patients were included in the study. 6 patients were
treated with low-dose rate (LDR) brachytherapy and 5 patients with high-dose
rate (HDR) brachytherapy, 12 patients with Cyberknife (CK) using extreme
hypofractionation and 3 patients with moderately hypofractionated radiotherapy
with a linear accelerator (LINAC). Due to the similarity of the treatments, the
LDR and HDR groups together were also studied as brachytherapy group and the CK
and LINAC patients as teletherapy group. Results: We found that
the early deterioration of IPSS and uroflow parameters after brachytherapy were
significant (IPSS irritative symptoms: p = 0.003, IPSS obstructive symptoms: p =
0.011, maximum flow: p = 0.003, mean flow: p = 0.006), while in teletherapy only
the IPSS irritative symptoms worsened significantly (p = 0.011).
Conclusion: Based on our results, we suggest to perform
uroflow examination and IPSS test before selecting therapeutic modality for
patients with prostate cancer. In patients with moderate or severe urinary
complaints before the treatment, we recommend to use teletherapy rather than
brachytherapy. Orv Hetil. 2021; 162(33): 1328–1334.